Ջոն Էդվարդ Վարնոք

Ջոն Էդվարդ Վարնոք (անգլ.՝ John Edward Warnock, հոկտեմբերի 6, 1940(1940-10-06), Սոլթ Լեյք Սիթի, ԱՄՆ), համակարգչային գիտությունների բնագավառի ամերիկացի գիտնական, գործարար, ով առավել հայտնի է որպես Adobe Systems ընկերության համահիմնադիր Չարլզ Գեսչկեի հետ։


== Կենսագրություն ==
Վարնոքը ծնվել և մեծացել է Յուտա նահանգի Սոլթ Լեյք Սիթիում։ 1958 թվականին ավարտել է Օլիմպուս ավագ դպրոցը։ Յուտա նահանգի համալսարանում ստացել է մաթեմատիկայի ու փիլիսոփայության բակալավրի և մաթեմատիկայի մագիստրոսի կրթական աստիճաններ, ինչպես նաև փիլիսոփայության դոկտորի գիտական աստիճան համակարգչային գիտությունների բնագավառում։ Ներկայում ապրում է Սան Ֆրանցիսկոյի ծոցի շրջանում, ամուսնացած է, ունի երեք երեխա։
Վարնոքի առաջին հրապարակումն ու նրա թեզի թեման 1964 թվականին եղել է ապացույցն այն թեորեմի, որը լուծում էր Ջեյքոբսոնի ռադիկալը վերջավոր շարքի մատրիցաների համար, որն 1956 թվականին ներկայացրել էր ամերիկացի մաթեմատիկոս Նաթան Ջեյքոբսոնը։
1969 թվականին իր դոկտորական ատենախոսության մեջ Վարնոքը նկարագրել է  համակարգչային գրաֆիկայում անտեսանելի մակերևույթների հեռացման ալգորիթմը, որը կոչվել է Վարնոքի ալգորիթմ և, որը լուծում էր բարդ պատկերների արտացոլման խնդիրը։ 

1976 թվականին, երբ աշխատում էր Evans & Sutherland ընկերությունում, որն զբաղվում էր համակարգչային գրաֆիկայով, Վարնոքը մտահղացել է ստեղծել PostScript ծրագրավորման լեզուն։
Նախքան Գեսչկեի և Պուտմանի հետ համատեղ Adobe-ի հիմնումը, 1978 թվականին Վարնոքը Գեսչկեի հետ աշխատել է Xerox's Palo Alto Research Center-ում (Xerox PARC): Կապված InterPress տեխնոլոգիայի հետագա զարգացման վերաբերյալ Xerox-ի ղեկավարության հետ տարաձայնության պատճառով նա Գեսչկեի և Պուտմանի հետ լքել է Xerox-ը, որպեսզի 1982 թվականին հիմնեն Adobe-ը։ Իրենց նոր ընկերությունում նրանք մշակել են PostScript տեխնոլոգիան, որը շատ ավելի դյուրացրել է տեքստի և պատկերների տպագրման գործընթացը և հեղափոխական դեր է ունեցել 1980-ականների հրատարակչական ոլորտում։ 1991 թվականի գարնանը Վարնոքը սկսել է աշխատանքը Camelot համակարգի վրա, որը հետագայում դարձել է Portable Document Format ֆայլի ձևաչափ։
Վարնոքի սիրած զբաղմունքներից են լուսանկարչությունը, դահուկասահքը, հետիոտնային զբոսաշրջությունը, նկարչությունը, վեբ կայքերի զարգացումը և հազվադեպ գիտական գրքերի և հնդկացիների կենցաղային իրերի պահպանումը։
Ջոնը կնոջ՝ Մարվայի հետ զգալի բարեգործական աջակցություն են ցուցաբերել կրթության զարգացման գործին։ Այսպես, օրինակ, 2003 թվականին նրանք նվիրաբերել են 5,7 միլիոն դոլար Յուտա նահանգի համալսարանի նոր մասնաշենքի կառուցման համար, որն էլ ստացել է The John E. and Marva M. Warnock Engineering Building անվանումը։ Շինարարությունն ավարտվել է 2007 թվականին և ներկայում այնտեղ տեղակայված են Scientific Computing and Imaging Institute-ը և Յուտա նահանգի համալսարանի ինժեներական քոլեջի դեկանատը։


== Ճանաչում ==
Ջոն Վարնոքն ստացել է  զգալի քանակությամբ գիտական և տեխնիկական մրցանակներ, մասնավորապես՝ 1989 թվականին Հաշվողական տեխնիկայի միության կողմից արժանացել է Software Systems Award մրցանակի, 1995 թվականին ստացել է Յուտայի ​​համալսարանի վաստակավոր շրջանավարտի մրցանակ, իսկ 1999 թվականին ճանաչվել է Հաշվողական տեխնիկայի միության անդամ։ 2000 թվականին Օպտիկական միությունը Վարնոքին պարգևատրել է Էդվին Հերբերտ Լենդի մեդալով։ 2002 թվականին Վարնոքը դարձել է Համակարգչային պատմության թանգարանի պատվավոր անդամ համակարգչային գրաֆիկայի և տպագրության ոլորտում նորարարության և համակարգչային դասավորության առևտրայնացման գործում ունեցած իր նվաճումների համար։ Օքսֆորդի համալսարանի Բոդլեյան գրադարանը 2003 թվականի նոյեմբերին Վարնոքին պարգևատրել է Բոդլի մեդալով.
2008 թվականին Վարնոքը և Գեսչկեն IEEE համակարգչային միության կողմից պարգևատրվել են Computer Entrepreneur Award մրցանակով։
2009 թվականի սեպտեմբերին Վարնոքին և Գեսչկեին  շնորհվել է ազգային բարձրագույն պարգևներից մեկը՝ Տեխնոլոգիաների և նորարարության ազգային մեդալ, որը շնորհվում է այն գիտնականներին, ինժեներներին և գյուտարարներին, որոնք նշանակալի ներդրում են ունեցել տեխնոլոգիական առաջընթացում։


== Ծանոթագրություններ ==


== Արտաքին հղումներ ==
Interview in Knowledge@Wharton published January 20, 2010
Biography at Computer History Museum
Biography on Adobe Web site
Warnock's Utah Bed and Breakfast-The Blue Boar Inn
Warnock's Rare Book Room educational site which allows visitors to examine and read some of the great books of the world
Warnock's Splendid Heritage website which documents rare American Indian objects from private collections